《丰厓社饮席上闻前星之喜分韵得国字》
明代·朱朴

列圣垂大统，吾皇绍华国。心同天地仁，阳春育群物。

元卿立中朝，壮士守疆埸。臣伏来四裔，恩化被蛮貊。

峨峨蓬莱殿，亹亹诗书窟。熙熙十五载，过眼犹顷刻。

所怀惟春宫，脩省慎厥德。圣祖在天灵，上帝相感格。

今兹岁丙申，孟冬戊子吉。煌煌前星耀，太子降坤阈。

玉皇亲抱送，大宝非偶得。雏凤下高冈，潜蛟起溟渤。

流虹烛宫闱，异香散庭掖。日月分重瞳，山河秀骨骼。

天子开龙颜，圣母悦慈色。玉音中使传，群臣正袍笏。

万方集朝贺，笺奏来玉帛。金鸡忽翱翔，丹诏方烜赫。

大哉寰宇内，和气蔼边域。迁谪返遐陬，蠲除遍阡陌。

野夫田间农，欢忭释愚惑。再拜祈千秋，千秋永无厄。

滔滔黄河流，郁郁南山柏。

作者简介：浙江海盐人，字元素。体瘦长，而音声琅琅，务农为生。工诗，有《西村诗集》，许杞山序而刻之。